Čārlzs Klarks

Čārlzs Edvards Klarks (Charles Edward Clark; 1867—1942) bija skotu izcelsmes vācbaltiešu kuģu būves inženieris. Rīgas Politehniskā institūta (1898—1917), Latvijas Universitātes (1923—1940) mācībspēks.

 Dzīvesgājums 
Dzimis 1867. gada 31. maijā Rīgā Rīgas Politehniskās augstskolas zīmēšanas docētāja Džona Klarka un viņa sievas Vilhelmīnes, dzimušas Hafneres, ģimenē. Mācījās Fromma elementārskolā un Rīgas klasiskajā ģimnāzijā.
1894. gadā absolvēja studijas RPI Mehānikas nodaļā.

1894. gadā sāka strādāt par konstruktoru Rīgas kuģu būvētavā Lange&Sohn, bija tehniskā biroja vadītājs Pēterburgā (1897—1898). 1897. gadā Berlīnē apprecējās ar Nadeždu (Nadīni) Lisenko, viņiem piedzima astoņi bērni.
1898. gadā kļuva par RPI docentu, 1899. gadā par adjunkta profesoru, 1902. gadā par profesoru, 1905. gadā par Mehānikas nodaļas dekānu. Pēc viņa projekta uzbūvēja ledlauzi „Pēteris Lielais”.
Pēc Pirmā pasaules kara sākuma 1915. gadā evakuējās uz Maskavu. 1918. gadā piedalījās Odesas Politehniskā institūta dibināšanā.

Pēc atgriešanās dzimtenē 1923. gadā viņš kļuva par Latvijas Universitātes profesoru, ieguva Dr. h. c. grādu, vadīja Mehānikas inženierzinātņu fakultātes Kuģu būves katedru. 1927. gadā pēc viņa projekta uzbūvēja ledlauzi Krišjānis Valdemārs. No 1937. gada ārštata profesors, miris 1942. gada 3. jūnijā Rīgā, apglabāts Lielo kapu reformātu daļā.timenote.info

 Apbalvojumi 
 Triju Zvaigžņu ordenis, III šķira (1928)

 Atsauces 

Kategorija:Latvijas inženieri
Kategorija:Rīgas Politehniskā institūta darbinieki
Kategorija:Latvijas Universitātes darbinieki
Kategorija:Triju Zvaigžņu ordeņa komandieri